Saba, Dédân ai bod bə́ mákíd yā Tarsis ai bitɔŋ bímgbə́m bíé bísə, bâyi wa kad nâ: "Yə o sɔ́ á ńsa ? Yə o ngákóan miǹkunda míe nə́ myǎzu suŋ ákūmá ? Yə ású yə̄ nâ ó zu nɔŋ mvɔ́d ai sílíba, ó fādi miǹkunda bíyə́m ai akúmá mákíd, ó kə ai abuí ákúmá ńsa ?" 14Asú tē hḿ, ǎ mɔ̂n mod, kúlígi mam. Wayi kad Gog nâ: Éyə Ǹtondôbə Zambá ā kɔ́bɔ̄ ná: Ámōs áyɔŋ dámā Ísraɛ̂l láyi tɔbɔ á myə̄ə̄ŋ ngǎ wayi dɔ́ yəm? 15Wayi líg étɔbɔgɔ dzóe á suga âkoé, wǎmēn ai etítíb məyɔŋ, bə́sə̄ bə́ bə̄dé á bikabilí á yób, mod ǹkunda, ǹkunda bítá təge ai táŋ. 16Wayi kə́ lúman ai ayɔŋ dáma Ísraɛ̂l, wayi bɔ anə́ ńkūd yā wayali ǹnam. Dzǎm tē lâyi bɔban á məmaná, mayi kə ai wa nə́ ó kə lúman ai ǹnam wáma, ású yə̄ nâ məyɔŋ mə́ yəm ma éyɔŋ mǎyi kúlī ḿfūfúb wáma á ngə́ə́ŋ á mís mábán, ai é tutulí māyi wa lə́de, wa Gog. 17Éyə Ǹtondôbə Zambá ā kɔ́bɔ̄ ná: Wǎ mə̄ ngábə́ mə̄ dzô ai nyé ókōbá, ânyú bítūgā byáma bəprofɛ́d yā bə́ ngākúli mam abǒg tē, á táŋ abuí míḿbú, bə́ kadá asɔ́ dóē yā ō zaa lúman ai bɔ́. 18Amǒs tē, amǒs yā Gog ǎ yi suan á sí Ísraɛ̂l, Ǹtondôbə Zambá énye a kɔ́bɔ, olún wámā wâyi tóle. 19Á ólūn wáma étē, ai áyɔ̄g dáma ai á ngǔl məliŋiná máma, makɔ́bɔ dɔ́ naa: amǒs tē, makani sɔŋ mod edǔŋ a yi bɔ ḿból sí yāyi tigidan á Ísraɛ̂l. 20Eyɔ̌ŋ tē hḿ kɔ̄s yā máŋ ai anɔ̌n yā yób, tsíd yā məfan ai bədudu abumu bə́sə̄ yā báwɔ́ŋ á sí bâyi ma dzə́m kám ósū; miǹkǒl myâyi sulan, məvɛl míńkóm mâyi fóŋan, mim̀fim mísə̄ myâyi mǎn ku á sí. 21Mayi lóē Gog okəŋ bítá á nyɔ́l, á miǹkǒl mísə̄ yā Ísraɛ̂l, Ǹtondôbə Zambá énye a kɔ́bɔ, bâyi lúman ai okəŋ bítá bɔ́ a bɔ́. 22Mayi nyé ndə́gələ ai mbada mənye, ai məkǐ, mayi nyé nɔ́ɔ̄ mvəŋ endə́gə́lə́ á nyɔ́l, ai mətâg ai ndóan ai sulfur, á nyɔ́l dzíé ai á nyɔ́l miǹkunda míé ai étítíb məyɔ̌ŋ yā é nə́ ai nyé.